O‘zbekiston Futbol Federatsiyasi rasmiy sayti ishlamay qoldi

O‘zbekiston futbolining bosh organi bo‘lmish O‘zbekiston Futbol Federatsiyasi rasmiy sayti mana bir necha kundirki ishlamayapti. the-uff.com manzilida “Hush kelibsiz! Bu manzilda veb-sayt yo‘qligi uchun ushbu sahifani ko‘rayapsiz” degan yozuv namoyish etilmoqda. Hozirda rasmiy futbol xabarlari O‘zbekiston Professional Futbol Ligasi saytida (www.pfl.uz) e’lon qilinmoqda.

 O‘FF rasmiy saytining hozirgi ahvoli. Skrinshot: “Daryo”
Ta’kidlash joiz, FIFA rasmiy saytida hanuzgacha O‘FF rasmiy sayti the-uff.com ko‘rinishida turibdi. O‘FF bilan bog‘lanish uchun ko‘rsatilgan elektron pochta esa Rossiya bepul pochta xizmatida ochilgan.
@daryo_uz, yangi sayt qilinayapti. Qachon tushishi hali aniq emas. Saytni qilayotganlar aniq muddatni aytishi bilan rasman ma'lum qilamiz.
— Sanjar (@sanjarrizayev) February 20, 2014
Federatsiya matbuot kotibi Sanjar Rizayevning “Tvitter” orqali bergan javobiga ko‘ra, hozirda O‘FF saytining yangi talqinini yaratish ustida ish olib borilmoqda. Yangi sayt ishga qachon tushishi haqida aniq ma’lumot yo‘q, bu haqda alohida xabar beriladi.